# Forest Whitaker

| Forest Whitaker
 |
| --- |
|  Forest Whitaker u martu 2007. |
| Rođen/a
 | Forest Steven Whitaker 15. jula 1961.  (1961-07-15) Longview, Texas, SAD
 |
| Period aktivnosti
 | 1982 - present
 |
| Suprug/a/e/zi | Keisha Nash (1996-)
 |
|

| Osvojene nagrade
 |
| --- |
| Oscar
 |
| **Najbolji glumac** 2006 *The Last King of Scotland* |
| Nagrade BAFTA
 |
| **Najbolji glavni glumac** 2006 *The Last King of Scotland* |
| Nagrade Emmy
 |
| **Najbolja uloga u TV-filmu** 2003 *Door to Door* |
| Zlatni globus
 |
| **Najbolji glumac u dramskom filmu** 2006 *The Last King of Scotland* |
| Nagrade Screen Actors Guild
 |
| **Najbolji glumac u filmu** 2006 *The Last King of Scotland* |
| Ostale nagrade
 |
| **Najbolji glumac u filmu - Filmski festival u Cannesu** 1988 *Bird* **Nagrada NBR za najbolji ansambl** 1994 *Prêt-à-Porter* **Nagrada NBR za najboljeg glumca** 2006 *The Last King of Scotland* **Nagrada NYFCC za najboljeg glumca** 2006 *The Last King of Scotland* |

 |

**Forest Steven Whitaker** (rođen 15. srpnja 1961.) je nagrađivani američki glumac i redatelj.

Za ulogu ugandskog diktatora Idija Amina u filmu *Posljednji kralj Škotske*, Whitaker je dobio mnoštvo značajnih nagrada, ukjljučujući Oscara, Zlatni globus i nagradu BAFTA. Tako je postao četvrti tamnoputi glumac koji je dobio Oscara za najbolju glavnu ulogu, nakon Sidneyja Poitiera, Denzela Washingtona i Jamieja Foxxa.

Whitaker je dugo proučavao detalje o Aminovom životu kako bi se pripremio za ulogu. Prije ovog filma tako se studiozno pripremao samo za filmove *Bird* i *Put samuraja*.

## Rani život

Whitaker je rođen u Longviewu, Teksas, ali se obitelj preselila u Los Angeles kad su mu bile četiri godine. Njegov otac, Forest Whitaker Jr., bio je prodavač osiguranja i sin romanopisca Foresta Whitakera, Sr. Njegova majka, Laura Francis Smith, bila je profesorica koja se sama uzdržavala na koledžu i zaradila dvije diplome dok je odgajala djecu. Forest ima dva mlađa brata, Kenna i Damona, i jednu stariju sestru, Deborah.

Kao tinejdžer je svaki dan putovao iz Carsona u dominantnu bjelačku srednju školu, Palisades na zapadu Los Angelesa. U srednjoj školi igrao je američki nogomet s Jayom Schroederom, budućim NFL profesionalcem. Dok je bio u srednjoj školi, pohađao je i glasovne lekcije, nastupao je u mjuziklima i "zakačio" se za glumu; prva glumačka uloga bila mu je i glavna, u drami Dylana Thomasa, *Under Milk Wood*. Maturirao je 1979.

Počeo je pohađati koledž Cal Poly, Pomona, uz nogometnu stipendiju, ali je odustao zbog ozljede leđa. Primljen je na glazbeni konzervatorij sveučilišta u Južnoj Karolini (USC) gdje je studirao operu kao tenor. Diplomirao je 1982. Osim toga, zaradio je i stipendiju za podružnicu Drama Studio London na Berkelyju, Kalifornija.

## Karijera

### Rad na filmu

Whitaker je često glumio u filmovima poznatih redatelja s poznatim glumcima. U prvoj ulozi glumio je igrača američkog nogometa u tinejdžerskoj komediji Amy Heckerling iz 1982., *Fast Times at Ridgemont High*. U tom filmu nastupio je sa Nicolasom Cageom, Seanom Pennom i Phoebe Cates. 1986. se pojavio u filmu Martina Scorsesea, *Boja novca* (s Paulom Newmanom i Tomom Cruiseom), i ratnoj drami Olivera Stonea, *Vod smrti*. Sljedeće godine nastupio je s Robinom Williamsom u komediji *Dobro jutro, Vijetname*.

1988. je odigrao glavnu ulogu glazbenika Charlieja Parkera u filmu Clinta Eastwooda, *Bird*. Kako bi se pripremio za ulogu, povukao se u jedno potkrovlje sa krevetom, kaučom i saksofonom, a osim toga je dugo proučavao Parkerovu biografiju te pohađao lekcije iz saksofona. Bila je to uloga koja je ocijenjena "izvanrednom", a zaradio je nagradu za najboljeg glumca na filmskom festivalu u Cannesu i nominaciju za Zlatni globus.

Whitaker je i u devedesetima nastavio raditi sa slavnim redateljima. Neil Jordan angažirao ga je za glavnu ulogu "Jodyja" u svom filmu iz 1992., *Plačljiva igra*. Kritičar Todd McCarthy, iz časopisa *Variety*, opisao je Whitakerov nastup kao "srčan", "duboko emocionalan" i "jednostavno strašan". 1994. je bio član glumačke ekipe koja je prva u povijesti dobila nagradu Nacionalnog odbora kritičara za najbolji glumački ansambl u filmu Roberta Altmana, *Pret-a-Porter*. 1995. je glumio u filmskoj adaptaciji romana Paula Austera, *Dim*, redatelja Waynea Wanga.

1999. je glumio mafijaškog ubojicu koji slijedi samurajski kodeks u filmu *Put samuraja*, redatelja Jima Jarmuscha. Mnogi smatraju kako je ta uloga odlično sjela Whitakeru. Kao i za *Bird*, ponovno se uživio u život svog lika - proučavao je istočnjačku filozofiju i meditirao satima. Jarmusch je u intervjuima rekao kako je razrađivao glavnu ulogu imajući Whitakera u glavi; u recenziji *New York Timesa* je pisalo: "teško je sjetiti se drugog glumca koji bi mogao odigrati hladnokrvong ubojicu s toliko topline i humanosti."

Sljedeći mu je nastup bio u filmu koji je proglašen "najgorim filmom ikad", *Battlefield Earth* iz 2000., zasnovan na istoimenom romanu L. Rona Hubbarda. Film je bio žestoko kritiziran kao komercijalan, a kritike su bile katastrofalne. Film je "zaradio" sedam nominacija za nagradu Razzie; Whitaker je bio nominiran za najgoreg sporednog glumca, ali je izgubio od kolege iz filma, Barryja Peppera.

2001. je nastupio u maloj ulozi u jednom od pet kratkih filmova (*The Follow*) koje je producirao BMW kako bi promovirao svoje automobile. 2002. je nastupio u trileru Joela Schumachera, *Telefonska govornica*, zajedno s Kieferom Sutherlandom i Colinom Farrellom. Iste godine pojavio se u  *Sobi panike* s Jodie Foster. Njegova izvedba u ulozi negativca ocijenjena je kao "profinjena kemija agresije i empatije".

Whitakerov najveći uspjeh do danas je film iz 2006., *Posljednji kralj Škotske*. Da bi se pripremio za ulogu diktatora Idija Amina, Whitaker se zdebljao dvadesetak kilograma, naučio svirati harmoniku te se bacio na učenje. Pročitao je knjige o Aminu, gledao vijesti i dokumentarne materijale, proveo neko vrijeme u Ugandi gdje se susreo s Aminovim prijateljima, rođacima, generalima, ali i žrtvama; osim toga, naučio je i svahili i svladao Aminov istočno-afrički naglasak.

Njegova izvedba donijela mu je 2007. Oscara za najboljeg glavnog glumca, čime je postao četvrti tamnoputi glumac u povijesti kojem je to pošlo za rukom. Za tu istu ulogu primio je i Zlatni globus za najboljeg glavnog glumca u drami, nagradu udruženja glumaca, nagradu BAFTA i pohvale Udruženja kritičara New Yorka, Organizacije filmskih kritičara Los Angelesa, Nacionalnog odbora kritičara i organizacije Broadcast Film Critics Association.

### Producentski i redateljski rad

Whitaker se okušao u produciranju i režiranju u devedesetima. Bio je jedan od producenata u filmu *A Rage In Harlem* iz 1991., u kojem je i nastupio. Redateljski debi bio je žestoki kratkometražni film o oružanom gradskom nasilju, *Strapped*, za HBO 1993. 1995. je režirao svoj prvi dugometražni film, *Waiting to Exhale*, koji se zasnivao na romanu istog imena. Roger Ebert zapazio je kako ton filma sliči na Whitakerov glumački stil: "odmjereno, mirno, uvjerljivo". Režirao je videospot Whitney Houston za pjesmu iz filma ("Shoop Shoop").

Whitakerova redateljska karijera nastavila se 1998., s romantičnom komedijom, *Hope Floats*, sa Sandrom Bullock i Harryjem Connicokom Jr. Režirao je i romantičnu komediju iz 2004. s Katie Holmes, *Predsjednikova kći*: sa Holmes je i nastupio u filmu *Telefonska govornica* 2002.

Na filmu *Predsjednikova kći* pojavio se i u ulozi izvršnog producenta. U toj ulozi se već prije pojavljivao u mnogim televizijskim filmovima, od kojih je najpoznatiji onaj iz 2002., *Door to Door* s Williamom H. Macyjem. Producirao je ove projekte kroz svoju producentsku kompaniju, Spirit Dance Entertainment, koju je ugasio 2005. kako bi se mogao posvetiti glumačkoj karijeri.

## Privatni život

1996. se oženio s glumicom Keishom Nash, koju je upoznao na snimanju filma *Blown Away*. Whitakerovi imaju četvero djece: dvije kćeri zajedno (Sonnet i True), njegova sina (Ocean), i njezinu kćer (Autumn) iz prijašnjih veza. Whitaker, koji je vegeterijanac, snimio je sa svojom kćerkom, True, promotivni spot u vezi vegeterijanizma za organizaciju za zaštitu životinja, PETA. Whitaker se bavi jogom, a ima i crni pojas u karateu.

Filmski kritičari često spominju Whitakerovo ovješeno lijevo oko: smatraju ga "intrigantnim", a daje mu "pospan, zamišljen izgled". Ovaj problem uzrokovala je bolest zvana razrokost, koja se nekad, netočno, naziva "lijenim okom". Whitaker je objasnio da je to nasljedni poremećaj i da razmišlja da ga ukloni operacijom, ne iz estetskih razloga, nego zato što mu ometa vid.

## Filmografija

### Glumac

| Godina
 | Film
 | Uloga
 | Bilješke
 |
| --- | --- | --- | --- |
| 1982.
 | *Tag: The Assassination Game* | Gowdyjev tjelohranitelj |  |
| *Pobuna na vojnoj akademiji* | Charles Jefferson |  |
| 1985.
 | *Vision Quest* | Balldozer |  |
| 1986.
 | *Boja novca* | Amos |  |
| *Sjever i Jug* | Cuffey |  |
| *Vod smrti* | Big Harold |  |
| 1987.
 | *Zasjeda* | Jack Pismo |  |
| *Dobro jutro, Vijetname* | Edward Garlick |  |
| 1988.
 | *Bird* | Charlie 'Bird' Parker |  |
| *Krvavi sport* | Rawlins |  |
| 1989.
 | *Lijepi Johnny* | Dr. Steven Fisher |  |
| 1990.
 | *Downtown* | Dennis Curren |  |
| 1991.
 | *Dnevnik ubojice* | Dekker |  |
| *A Rage in Harlem* | Jackson |  |
| 1992.
 | *Članak 99* | Dr. Sid Handleman |  |
| *Plačljiva igra* | Jody |  |
| *Riskantna igra* | David Duttonville |  |
| 1993.
 | *Bank Robber* | Policajac Battle |  |
| *Kradljivci tijela* | Bojnik Collins |  |
| 1994.
 | *Odbrojavanje* | Anthony Franklin |  |
| *Prêt-à-Porter* | Cy Bianco |  |
| *Jasonova djevojka* | Maddog |  |
| 1995.
 | *Vrsta* | Dan Smithson, Empath |  |
| *Dim* | Cyrus Cole |  |
| 1996.
 | *Fenomen* | Nate Pope |  |
| 1998.
 | *Kobni potez* | Crane |  |
| 1999.
 | *Put samuraja* | Ghost Dog |  |
| *Witness Protection* | Steven Beck |  |
| 2000.
 | *Bojno polje: Zemlja* | Ker |  |
| *Four Dogs Playing Poker* | G. Ellington |  |
| 2001.
 | *Anđeo osvete* | Agent Jules Bernard |  |
| *The Follow* | Zaposlenik | nepotpisan
 |
| *Green Dragon* | Addie |  |
| 2002.
 | *Soba panike* | Burnham |  |
| *Telefonska govornica* | Kapetan Ed Ramey |  |
| 2004.
 | *Predsjednikova kći* | Pripovjedač | režija
 |
| 2005.
 | *Malo putovanje u raj* | Abe Holt |  |
| *Američki pištolj* | Carter |  |
| *Mary* | Ted Younger |  |
| 2006.
 | *The Marsh* | Geoffrey Hunt |  |
| *Everyone's Hero* | Lonnie Brewster (glas) |  |
| *Posljednji kralj Škotske* | Idi Amin | Oscar za najboljeg glavnog glumca
 |

### Redatelj

| Godina
 | Film
 | Bilješke
 |
| --- | --- | --- |
| 1995.
 | *Waiting to Exhale* |  |
| 1998.
 | *Uvijek postoji nada* |  |
| 2004.
 | *Predsjednikova kći* |

## Vanjske veze

* Forest Whitaker na sajtu IMDb